Hooaja viimase MK-etapi võit rändas Norra, kui Marius Lindvik kogus kahe hüppega 455,1 punkti. Jaapanlane Yukiya Sato kogus 446,8 silma ja sloveen Peter Prevc 438,6 silma. Esikolmikule järgnesid veel neli sloveeni (Timi Zajc, Anze Lanisek, Ziga Jelar ja Cene Prevc).
MK-sarja üldvõidu teenis Ryoyu Kobayashi, kes lõpetas täna kaheksandal kohal. 25-aastasele jaapanlasele oli see karjääri teiseks MK-sarja üldvõiduks. Tema järel pälvis teise koha sakslane Karl Geiger ja kolmanda koha Lindvik.
Kobayashil jääb selja taha karjääri parim hooaeg. Pekingis krooniti ta normaalmäe võistlusel olümpiavõitjaks, suurel mäel pälvis ta hõbeda.